ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 35


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 35 

ശ്രീശുക ഉവാച

ഗോപ്യഃ കൃഷ്ണേ വനം യാതേ തമനുദ്രുതചേതസഃ ।
കൃഷ്ണലീലാഃ പ്രഗായന്ത്യോ നിന്യുർദുഃഖേന വാസരാൻ  ॥ 1 ॥ 

ഗോപ്യ ഊചുഃ

     വാമബാഹുകൃതവാമകപോലോ 
          വൽഗിതഭ്രുരധരാർപ്പിതവേണും ।
     കോമളാംഗുലിഭിരാശ്രിതമാർഗ്ഗം 
          ഗോപ്യ ഈരയതി യത്ര മുകുന്ദഃ  ॥ 2 ॥ 

     വ്യോമയാനവനിതാഃ സഹസിദ്ധൈർ-
          വ്വിസ്മിതാസ്തദുപധാര്യ സലജ്ജാഃ ।
     കാമമാർഗ്ഗണസമർപ്പിതചിത്താഃ 
          കശ്മലം യയുരപസ്മൃതനീവ്യഃ  ॥ 3 ॥ 

     ഹന്ത ചിത്രമബലാഃ ശൃണുതേദം 
          ഹാരഹാസ ഉരസി സ്ഥിരവിദ്യുത് ।
     നന്ദസൂനുരയമാർത്തജനാനാം 
          നർമ്മദോ യർഹി കൂജിതവേണുഃ  ॥ 4 ॥ 

     വൃന്ദശോ വ്രജവൃഷാ മൃഗഗാവോ 
          വേണുവാദ്യഹൃതചേതസ ആരാത് ।
     ദന്തദഷ്ടകവലാ ധൃതകർണ്ണാ 
          നിദ്രിതാ ലിഖിതചിത്രമിവാസൻ  ॥ 5 ॥ 

     ബർഹിണസ്തബകധാതുപലാശൈർ-
          ബ്ബദ്ധമല്ലപരിബർഹവിഡംബഃ ।
     കർഹിചിത് സബല ആലി സഗോപൈർ-
          ഗാഃ സമാഹ്വയതി യത്ര മുകുന്ദഃ  ॥ 6 ॥ 

     തർഹി ഭഗ്നഗതയഃ സരിതോ വൈ 
          തത്പദാംബുജരജോഽനിലനീതം ।
     സ്പൃഹയതീർവ്വയമിവാബഹുപുണ്യാഃ 
          പ്രേമവേപിതഭുജാഃ സ്തിമിതാപഃ  ॥ 7 ॥ 

     അനുചരൈഃ സമനുവർണ്ണിതവീര്യ 
          ആദിപൂരുഷ ഇവാചലഭൂതിഃ ।
     വനചരോ ഗിരിതടേഷു ചരന്തീർ-
          വ്വേണുനാഽഽഹ്വയതി ഗാഃ സ യദാ ഹി  ॥ 8 ॥ 

     വനലതാസ്തരവ ആത്മനി വിഷ്ണും 
          വ്യഞ്ജയന്ത്യ ഇവ പുഷ്പഫലാഢ്യാഃ ।
     പ്രണതഭാരവിടപാ മധുധാരാഃ 
          പ്രേമഹൃഷ്ടതനവഃ സസൃജുഃ സ്മ  ॥ 9 ॥ 

     ദർശനീയതിലകോ വനമാലാ-
          ദിവ്യഗന്ധതുളസീമധുമത്തൈഃ ।
     അളികുലൈരലഘുഗീതമഭീഷ്ട-
          മാദ്രിയൻ യർഹി സന്ധിതവേണുഃ  ॥ 10 ॥ 

     സരസി സാരസഹംസവിഹംഗാ-
          ശ്ചാരുഗീതഹൃതചേതസ ഏത്യ ।
     ഹരിമുപാസത തേ യതചിത്താ 
          ഹന്ത മീലിതദൃശോ ധൃതമൌനാഃ  ॥ 11 ॥ 

     സഹബലഃ സ്രഗവതംസവിലാസഃ 
          സാനുഷു ക്ഷിതിഭൃതോ വ്രജദേവ്യഃ ।
     ഹർഷയൻ യർഹി വേണുരവേണ 
          ജാതഹർഷ ഉപരംഭതി വിശ്വം  ॥ 12 ॥ 

     മഹദതിക്രമണശങ്കിതചേതാ 
          മന്ദമന്ദമനുഗർജ്ജതി മേഘഃ ।
     സുഹൃദമഭ്യവർഷത് സുമനോഭിഃ-
          ഛായയാ ച വിദധത്പ്രതപത്രം  ॥ 13 ॥ 

     വിവിധഗോപചരണേഷു വിദഗ്ധോ 
          വേണുവാദ്യ ഉരുധാ നിജശിക്ഷാഃ ।
     തവ സുതഃ സതി യദാധരബിംബേ 
          ദത്തവേണുരനയത് സ്വരജാതീഃ  ॥ 14 ॥ 

     സവനശസ്തദുപധാര്യ സുരേശാഃ 
          ശക്രശർവ്വപരമേഷ്ഠിപുരോഗാഃ ।
     കവയ ആനതകന്ധരചിത്താഃ 
          കശ്മലം യയുരനിശ്ചിതതത്ത്വാഃ  ॥ 15 ॥ 

     നിജപദാബ്ജദലൈർദ്ധ്വജവജ്ര-
          നീരജാങ്കുശവിചിത്രലലാമൈഃ ।
     വ്രജഭുവഃ ശമയൻ ഖുരതോദം 
          വർഷ്മധുര്യഗതിരീഡിതവേണുഃ  ॥ 16 ॥ 

     വ്രജതി തേന വയം സവിലാസ 
          വീക്ഷണാർപ്പിതമനോഭവവേഗാഃ ।
     കുജഗതിം ഗമിതാ ന വിദാമഃ 
          കശ്മലേന കബരം വസനം വാ  ॥ 17 ॥ 

     മണിധരഃ ക്വചിദാഗണയൻ ഗാ 
          മാലയാ ദയിത ഗന്ധതുളസ്യാഃ ।
     പ്രണയിനോഽനുചരസ്യ കദാംസേ 
          പ്രക്ഷിപൻ ഭുജമഗായത യത്ര  ॥ 18 ॥ 

     ക്വണിതവേണുരവവഞ്ചിതചിത്താഃ 
          കൃഷ്ണമന്വസത കൃഷ്ണഗൃഹിണ്യഃ ।
     ഗുണഗണാർണ്ണമനുഗത്യ ഹരിണ്യോ 
          ഗോപികാ ഇവ വിമുക്തഗൃഹാശാഃ  ॥ 19 ॥ 

     കുന്ദദാമകൃതകൌതുകവേഷോ 
          ഗോപഗോധനവൃതോ യമുനായാം ।
     നന്ദസൂനുരനഘേ തവ വത്സോ 
          നർമ്മദഃ പ്രണയിണാം വിജഹാര  ॥ 20 ॥ 

     മന്ദവായുരുപവാത്യനകൂലം 
          മാനയൻ മലയജസ്പർശേന ।
     വന്ദിനസ്തമുപദേവഗണാ യേ 
          വാദ്യഗീതബലിഭിഃ പരിവവ്രുഃ  ॥ 21 ॥ 

     വത്സലോ വ്രജഗവാം യദഗധ്രോ 
          വന്ദ്യമാനചരണഃ പഥി വൃദ്ധൈഃ ।
     കൃത്സ്നഗോധനമുപോഹ്യ ദിനാന്തേ 
          ഗീതവേണുരനുഗേഡിതകീർത്തിഃ  ॥ 22 ॥ 

     ഉത്സവം ശ്രമരുചാപി ദൃശീനാ-
          മുന്നയൻ ഖുരരജശ്ഛുരിതസ്രക് ।
     ദിത്സയൈതി സുഹൃദാശിഷ ഏഷ 
          ദേവകീജഠരഭൂരുഡുരാജഃ  ॥ 23 ॥ 

     മദവിഘൂർണ്ണിതലോചന ഈഷ-
          ന്മാനദഃ സ്വസുഹൃദാം വനമാലീ ।
     ബദരപാണ്ഡുവദനോ മൃദുഗണ്ഡം 
          മണ്ഡയൻ കനകകുണ്ഡലലക്ഷ്മ്യാ  ॥ 24 ॥ 

     യദുപതിർദ്വിരദരാജവിഹാരോ 
          യാമിനീപതിരിവൈഷ ദിനാന്തേ ।
     മുദിതവക്ത്ര ഉപയാതി ദുരന്തം 
          മോചയൻ വ്രജഗവാം ദിനതാപം  ॥ 25 ॥ 

ശ്രീശുക ഉവാച

ഏവം വ്രജസ്ത്രിയോ രാജൻ കൃഷ്ണലീലാ നു ഗായതീഃ ।
രേമിരേഽഹഃസു തച്ചിത്താസ്തൻമനസ്കാ മഹോദയാഃ  ॥ 26 ॥